Fire personer slap uskadt fra sammenstyrtning på byggeplads

Ved du noget? Har du video eller billeder? Tip os på 1224@eb.dk eller sms på 1224 (alm. takst)

En mandlig bygningsarbejder blev alvorligt kvæstet, da et tonstungt betonelement ved 16.30-tiden styrtede sammen på en byggeplads ved Grete Løchtes Gade i det nye boligområde på den nordlige del af Aarhus Havn.

Fire andre medarbejdere på byggepladsen var tæt på, men undgik mirakuløst at blive ramt.

I første omgang frygtede politiet, at flere var kommet til skade, men tilsyneladende er der kun tale om en alvorligt kvæstet.

- Den tilskadekomne er i kritisk tilstand, siger vagtchef Jes Frederiksen fra Østjyllands Politi.

Politiet ønskede ikke at frigive oplysninger om den kvæstedes alder eller hans arbejdsgiver, idet de pårørende sidst på eftermiddagen endnu ikke var underrettet.

Nabo til Grete Løchtes Gade, Anne Sandkvist Elmo, fortæller, at hun kom hjem til en masse brandbiler foran bygningen. Til Ekstra Bladet fortæller hun også, at der lige i øjeblikket ikke er nogen aktivitet dernede.

Ulykken skete i forbindelse med opførelse af Brabrand Boligforenings kommende nybyggeri Kanalhusene/Havnehusenen tæt ved Grundfos Kollegiet.

Alarmen medførte en omfattende udrykning af politi og redningsmandskab, hvor de første politifolk ydede førstehjælp til den kvæstede, der var ramt af betonelementet.

Arbejdstilsynet har sendt folk til byggepladsen for at finde årsagen til ulykken.